चेसमा रुपेश र सुजनाको एकल अग्रता
खुलातर्फ शीर्ष वरीयताका फिडेमास्टर रुपेश जैसवाल र महिलातर्फ सुजना लोहनीले नेसनल चेस च्याम्पियनसिप नेपाल २०२३
मा एकल अग्रता बनाएका छन् ।
काठमाडौँ — खुलातर्फ शीर्ष वरीयताका फिडेमास्टर रुपेश जैसवाल र महिलातर्फ सुजना लोहनीले नेसनल चेस च्याम्पियनसिप नेपाल २०२३मा एकल अग्रता बनाएका छन् ।बिहीबार चौथो चरण सकिँदासम्म रुपेश र सुजना अपराजित छन् । पहिलो खेलमा रुपेशले साबिक विजेता पुरुषोत्तम चौलागाईं र चौथो चरणमा युवा खेलाडी पुरुषोत्तम सिलवाललाई हराए ।पुरुषोत्तमले रुपेशलाई ४३ औं चालसम्म बराबरीको अवस्थामा राखेका थिए । ४४ औं चालमा गरेको गल्तीको फाइदा उठाउँदै रुपेशले जित हासिल गरे ।पूर्वनेपाल च्याम्पियन सुरवीर लामा, फिडेमास्टर क्षितिज भण्डारी र पुरुषोत्तम सिलवाल समान ३ अंकसहित संयुक्त दोस्रो रेटिङमा छन् । बिहीबारको खेल फिडेमास्टर क्षितिजका लागि सुखद रह्यो । उनले तेस्रो चरणमा पूर्व नेपाल च्याम्पियन केशव श्रेष्ठ र चौथो चरणमा राजीव कार्कीलाई हराए । प्रतियोगितामा राजन सुवेदी र राजन पुरी २.५ अंकसाथ संयुक्त तेस्रो स्थानमा छन् ।महिलातर्फ फिडे मास्टर सुजना लोहनीले तेस्रो दिनसम्म एकल अग्रता बनाएकी छन् । अपराजित यात्रा कायम राख्ने क्रममा उनले बिहीबार तेस्रो चरणमा लक्ष्मी कँडेल र चौथो चरणमा युवा खेलाडी रिया श्रेष्ठमाथि जित रचिन् । सुजनाले लक्ष्मीमाथि ७१ औं चाल र रियामाथि ५७ औं चालमा पाइन् । सुशीला गुरुङ र रियाले ३ अंकसाथ सुजनालाई पछ्याइरहेका छन् । शान्ति धिमाल, लक्ष्मी श्रेष्ठ र पूजा भण्डारीको समान २ अंक छ ।शुक्रबार पाँचौं र छैटौं चरणका खेल हुनेछ ।